Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 621/13/6613	Žiar nad Hronom, 2.12.2013
EEČ : 2-52-185-2013

U Z N E S E N I E

Trestná vec:	obvinený XXXXX 
Prečin:	výtržníctvo podľa § 364 odsek 1 písmeno a) Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 27. 09. 2013 asi o 10.30 h prechádzal po Ulici Svitavskej v Žiari nad Hronom a to v smere od hotelovej akadémie popred budovu Stredoslovenskej energetiky, smerom k budove k I. Základnej škole, pričom v ruke držal atrapu zbrane čiernej farby so zásobníkom na plastové guľôčky a tlmičom, pričom touto počas chôdze kýval a mieril na okolo idúcich hostí,

lebo obvinený nebol v čase činu pre nepríčetnosť trestne zodpovedný.

Odôvodnenie:
	Policajný orgán Obvodného oddelenia PZ v Žiari nad Hronom uznesením sp. zn. ORP-1217/ZH-ZH-2013 zo dňa 27. 09. 2013 začal trestné stíhanie a súčasne vzniesol obvinenie XXXXX, XXXXX za prečin výtržníctva podľa § 364 ods. 1 Trestného zákona, ktorého sa dopustil v podstate na tom skutkovom základe, že dňa 27. 09. 2013 asi o 10.30 h prechádzal po Ulici Svitavskej v Žiari nad Hronom a to v smere od hotelovej akadémie popred budovu Stredoslovenskej energetiky, smerom k budove k I. Základnej škole, pričom v ruke držal atrapu zbrane čiernej farby so zásobníkom na plastové guľôčky a tlmičom, pričom touto počas chôdze kýval a mieril na okolo idúcich hostí.

	Dňa 27. 09. 2013 bol obv. XXXXX na okolnosti skutku vypočutý. Jeho výpoveď spočívala v mnohých nezrozumiteľných veciach na položené otázky, prikyvovaní hlavou, ukazovaním svojich koncov prstov a iným spôsobom. 

	Nakoľko nebolo možné ustáliť, z akého dôvodu ku skutku došlo a vznikli pochybnosti o zdravotnom stave obvineného, na základe príkazu Okresného súdu XXXXX sp. zn. XXXXX zo dňa 15. 10. 2013 boli do konania pribratí znalci z odboru psychiatrie a psychológie, ktorí vo svojich záveroch jednoznačne skonštatovali, že obvinený trpí duševnou poruchou chorobného charakteru. Obvinený v inkriminovanej dobe mal v podstate zníženú schopnosť rozpoznať nebezpečnosť svojho konania pre spoločnosť a mal úplne vymiznutú schopnosť ovládať svoje konanie. Znalci po vzájomnej dohode navrhujú, aby obvinený absolvoval, resp. pokračoval v ochrannom psychiatrickom liečení a to ambulantnou formou. Pobyt obvineného na slobode z hľadiska psychiatrického nie je nebezpečný a to za predpokladu, že bude absolvovať ochrannú ambulantnú psychiatrickú liečbu, ktorá síce jeho chorobu nevylieči, ale bude tlmiť prípadné agresívnejšie správanie menovaného. 

	Vzhľadom na závery znalcov z odboru psychiatrie možno konštatovať, že i keď obv. XXXXX sa prečinu výtržníctva podľa § 364 ods. 1 písm. a) Trestného zákona dopustil, nie je za tento skutok z dôvodu jeho nepríčetnosti trestne zodpovedný.

	Preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť do troch dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Vladimír Smutka
prokurátor